                   Výbor 
Národnej rady Slovenskej republiky
            pre zdravotníctvo	
						                         51. schôdza výboru
								Číslo: CRD-73/2019

128

U z n e s e n i e
Výboru Národnej rady Slovenskej republiky
pre zdravotníctvo
z 26. marca 2019


k  vládnemu návrhu zákona, ktorým sa mení a dopĺňa zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení  niektorých zákonov (tlač 1253) a


	Výbor Národnej rady Slovenskej republiky pre zdravotníctvo

	prerokoval  vládny návrh zákona, ktorým sa mení a dopĺňa zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení  niektorých zákonov (tlač 1253);

A.  s ú h l a s í

	      s vládnym návrhom zákona, ktorým sa mení a dopĺňa zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení  niektorých zákonov (tlač 1253);


B. o d p o r ú č a
Národnej rade Slovenskej republiky

	      vládny návrh zákona, ktorým sa mení a dopĺňa zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení  niektorých zákonov (tlač 1253) schváliť s pozmeňujúcimi a doplňujúcimi návrhmi:
					
1. V čl. I , bode 5 § 12a ods. 6 sa vypúšťa druhá a tretia veta.

Vzhľadom na to, že širšia podnikateľská verejnosť, ktorá podniká s tabakovými výrobkami nepreukázala jednoznačný záujem o fyzické doručovanie jedinečného identifikátora, ako aj vzhľadom na neefektívnosť a vyššie finančné náklady fyzického doručovania jedinečného identifikátora, ktoré by sa  museli premietnuť do výšky úhrady za jedinečný identifikátor, sa navrhuje možnosť fyzického doručovania jedinečného identifikátora vypustiť.


2. V čl. I, bode 5 § 12a ods. 9 sa slovo „vymazať“ nahrádza slovami „odstrániť alebo ich zničiť“.

Navrhuje sa zúženie priestoru na znefunkčnenie jedinečného identifikátora. 


3. V čl. I, bode 5 § 12a ods. 14 sa slová „úhradu za jedinečný identifikátor“ nahrádzajú slovami „ úhradu za vydanie jedinečného identifikátora“.

Ide o legislatívno-technickú úpravu; ustanovenie sa spresňuje s ohľadom na jednoznačnosť pri určení predmetu úhrady. 
	

4. V čl. I, bode 5 § 12a odseky 14 a 15 znejú:
„(14) Žiadosť o vydanie kódu identifikátora hospodárskeho subjektu, žiadosť o vydanie kódu identifikátora zariadenia, žiadosť o vydanie kódu stroja a žiadosť o vydanie jedinečného identifikátora obsahujú údaje uvedené v osobitnom predpise.5g) Žiadosť o vydanie kódu identifikátora hospodárskeho subjektu zasiela vydavateľovi výrobca alebo dovozca v elektronickej podobe alebo v listinnej podobe zaslaním formulára zverejneného na webovom sídle vydavateľa s úradne osvedčeným podpisom. Ak je žiadateľom právnická osoba alebo fyzická osoba, ktorá nemá sídlo alebo trvalý pobyt na území Slovenskej republiky, prílohou k žiadosti o vydanie kódu identifikátora hospodárskeho subjektu je doklad preukazujúci oprávnenie na podnikanie nie starší ako 30 dní alebo jeho osvedčená kópia. Ak o vydanie kódu identifikátora hospodárskeho subjektu za maloobchodnú predajňu požiada iný hospodársky subjekt, je povinný na požiadanie predložiť vydavateľovi úradne osvedčené  splnomocnenie na zastupovanie alebo iný obdobný doklad. Jednou žiadosťou o vydanie jedinečného identifikátora možno požiadať o vydanie najviac desať miliónov jedinečných identifikátorov. Žiadosť o zmenu kódu identifikátora hospodárskeho subjektu, žiadosť o zmenu kódu identifikátora zariadenia, žiadosť o zmenu kódu stroja a žiadosť o zmenu jedinečného identifikátora a žiadosť o zrušenie kódu identifikátora hospodárskeho subjektu, žiadosť o zrušenie kódu identifikátora zariadenia, žiadosť o zrušenie kódu stroja a žiadosť o zrušenie jedinečného identifikátora obsahujú údaje podľa osobitného predpisu.5g) Žiadosť o vydanie kódu identifikátora hospodárskeho subjektu, žiadosť o vydanie kódu identifikátora zariadenia, žiadosť o vydanie kódu stroja a žiadosť o vydanie jedinečného identifikátora zverejňuje vydavateľ na svojom webovom sídle. Výrobca alebo dovozca, ktorý žiada vydavateľa o vydanie jedinečného identifikátora, je povinný vykonať úhradu za vydanie jedinečného identifikátora.

(15) Spôsob vyhotovenia jedinečného identifikátora a výšku úhrady za jedinečný identifikátor ustanoví všeobecne záväzný právny predpis, ktorý vydá Ministerstvo financií Slovenskej republiky.“.
Vzhľadom na to, aby bolo možné vykonať podanie žiadosti o vydanie kódu identifikátora hospodárskeho subjektu, kódu identifikátora zariadenia, kódu identifikátora stroja a jedinečného identifikátora spotrebiteľského balenia tabakového výrobku v súlade s delegovaným nariadením Komisie (EÚ) 2018/573 z 15. decembra 2017 o kľúčových prvkoch zmlúv o uchovávaní údajov, ktoré sa majú uzatvárať ako súčasť systému vysledovateľnosti pre tabakové výrobky (Ú. v. L 96/7, 16.4.2018) a vydať vyhlášku Ministerstva financií Slovenskej republiky o spôsobe vyhotovenia jedinečného identifikátora a výške úhrady za jedinečný identifikátor, je potrebné ustanovenia § 12a ods. 14 a 15 návrhu zákona preformulovať.


5. V čl. I, bode 12 § 20 ods. 4 písm. a) sa slová „bude uvádzané“ nahrádzajú slovami „má byť uvedené“  a v písmene b) sa slovo „zmluvy“ nahrádza slovom „zmluvu“. 

Ide o legislatívno-technickú úpravu; ustanovenie sa upravuje s ohľadom na terminologickú jednotu (napr. § 15 ods. 11 platného zákona č. 89/2016 Z. z.) a zaužívanú legislatívnu techniku. 


6. V čl. I bode 12 § 20 ods. 6 písm. b) sa slovo „vymaže“ nahrádza slovami „odstráni alebo zničí“.

Navrhuje sa úprava správneho deliktu v nadväznosti na zúženie priestoru na znefunkčnenie jedinečného identifikátora.

       
7. Za doterajší článok I sa vkladá nový článok II, ktorý znie:

„Čl. II

Zákon č. 106/2004 Z. z. o spotrebnej dani z tabakových výrobkov v znení zákona č. 556/2004 Z. z., zákona č. 631/2004 Z. z., zákona č. 533/2005 Z. z., zákona č. 610/2005 Z. z., zákona č. 547/2007 Z. z., zákona č. 378/2008 Z. z., zákona č. 465/2008 Z. z., zákona č. 305/2009 Z. z., zákona č. 477/2009 Z. z., zákona č. 491/2010 Z. z., zákona č. 546/2011 Z. z., zákona č. 547/2011 Z. z., zákona č. 288/2012 Z. z., zákona č. 381/2013 Z. z., zákona č. 218/2014 Z. z., zákona č. 323/2014 Z. z., zákona č. 54/2015 Z. z., zákona č. 130/2015 Z. z., zákona č. 241/2015 Z. z. a zákona č. 360/2015 Z. z., zákona č. 296/2016 a zákona č. 269/2017 Z. z. sa mení a dopĺňa takto:

V § 9 ods. 3 sa na konci pripája táto veta: „Kontrolné známky určené na označovanie spotrebiteľského balenia tabakových výrobkov je oprávnená odoberať aj osoba, ktorej colný úrad vydal povolenie na prevádzkovanie tranzitného daňového skladu (ďalej len „prevádzkovateľ tranzitného daňového skladu“) a osoba, ktorej colný úrad vydal povolenie na prevádzkovanie daňového skladu pre zahraničných zástupcov (ďalej len „prevádzkovateľ daňového skladu pre zahraničných zástupcov“).“.

V § 9 ods. 4 prvej vete sa za slová „oprávnený príjemca“ vkladá čiarka a slová „prevádzkovateľ tranzitného daňového skladu, prevádzkovateľ daňového skladu pre zahraničných zástupcov“.

V § 9 ods. 4 druhej vete sa za slová „(§ 9a)“ vkladá čiarka a slová „prevádzkovateľ tranzitného daňového skladu, prevádzkovateľ daňového skladu pre zahraničných zástupcov“.

V § 9 ods. 4 tretej vete, ods. 6 druhej vete, ods. 7 prvej vete a ods. 8 sa na konci bodka nahrádza čiarkou a pripájajú sa tieto slová: „ak § 9aa neustanovuje inak.“.
 
V § 9 ods. 12 písm. i) až k) sa čiarka nahrádza bodkočiarkou a pripájajú sa tieto slová: „to neplatí pre spotrebiteľské balenie cigariet a spotrebiteľské balenie tabaku,“. 

Za § 9 sa vkladá § 9aa, ktorý vrátane nadpisu znie:

„§ 9aa
Osobitné ustanovenia o označovaní tabakových výrobkov kontrolnou známkou

(1) Na označenie spotrebiteľského balenia cigariet predávaného v tranzitnom priestore medzinárodných letísk a na palubách lietadiel výlučne fyzickým osobám, ktoré bezprostredne opustia územie únie alebo opustia územie únie s medzipristátím v inom členskom štáte, ak je pri medzipristátí zamedzené opustenie tranzitného priestoru, sa môže použiť len kontrolná známka, ktorej údaje zodpovedajú príslušnému počtu kusov cigariet v tomto balení, dĺžke jednej cigarety a ktorá je vyhotovená na základe súhlasu finančného riaditeľstva podľa § 9b ods. 5 a v súlade so všeobecne záväzným právnym predpisom vydaným podľa § 9 ods. 14. Na označenie spotrebiteľského balenia tabaku predávaného v tranzitnom priestore medzinárodných letísk a na palubách lietadiel výlučne fyzickým osobám, ktoré bezprostredne opustia územie únie alebo opustia územie únie s medzipristátím v inom členskom štáte, ak je pri medzipristátí zamedzené opustenie tranzitného priestoru, sa môže použiť len kontrolná známka, ktorá je vyhotovená na základe súhlasu finančného riaditeľstva podľa § 9b ods. 5 a v súlade so všeobecne záväzným právnym predpisom vydaným podľa § 9 ods. 14.

(2) Na označenie spotrebiteľského balenia cigariet dodávaného na paluby lietadiel určeného výlučne na spotrebu cestujúcimi počas letu sa môže použiť len kontrolná známka, ktorej údaje zodpovedajú príslušnému počtu kusov cigariet v tomto balení, dĺžke jednej cigarety a ktorá je vyhotovená na základe súhlasu finančného riaditeľstva podľa § 9b ods. 5 a v súlade so všeobecne záväzným právnym predpisom vydaným podľa § 9 ods. 14. Na označenie spotrebiteľského balenia tabaku dodávaného na paluby lietadiel určeného výlučne na spotrebu cestujúcimi počas letu sa môže použiť len kontrolná známka, ktorá je vyhotovená na základe súhlasu finančného riaditeľstva podľa § 9b ods. 5 a v súlade so všeobecne záväzným právnym predpisom vydaným podľa § 9 ods. 14.

(3) Na označenie spotrebiteľského balenia cigariet predávaného v daňovom sklade na predaj tabakových výrobkov oslobodených od dane zahraničným zástupcom sa môže použiť len kontrolná známka, ktorej údaje zodpovedajú príslušnému počtu kusov cigariet v tomto balení, dĺžke jednej cigarety a ktorá je vyhotovená na základe súhlasu finančného riaditeľstva podľa § 9b ods. 5 a v súlade so všeobecne záväzným právnym predpisom vydaným podľa § 9 ods. 14. Na označenie spotrebiteľského balenia tabaku predávaného v daňovom sklade na predaj tabakových výrobkov oslobodených od dane zahraničným zástupcom sa môže použiť len kontrolná známka, ktorá je vyhotovená na základe súhlasu finančného riaditeľstva podľa § 9b ods. 5 a v súlade so všeobecne záväzným právnym predpisom vydaným podľa § 9 ods. 14.“.

V § 33 ods. 8 sa slová „osobe, ktorej colný úrad vydal povolenie na prevádzkovanie tranzitného daňového skladu (ďalej len „prevádzkovateľ tranzitného daňového skladu“),“ nahrádzajú slovami „prevádzkovateľovi tranzitného daňového skladu“.
V § 33a ods. 6 sa slová „osobe, ktorej colný úrad vydal povolenie na prevádzkovanie daňového skladu pre zahraničných zástupcov (ďalej len „prevádzkovateľ daňového skladu pre zahraničných zástupcov“),“ nahrádzajú slovami „prevádzkovateľovi daňového skladu pre zahraničných zástupcov“.
Za § 44y sa vkladá § 44z, ktorý znie:

„§ 44z  
Prechodné ustanovenia k úpravám účinným od 20. apríla 2019

 Spotrebiteľské balenie cigariet a spotrebiteľské balenie tabaku určené na predaj podľa § 9 ods. 12 písm. i) a k) v znení účinnom do 19. apríla 2019 a vyrobené pred 20. májom 2019, možno predávať do 19. mája 2020.

 Spotrebiteľské balenie cigariet a spotrebiteľské balenie tabaku dodané podľa § 9 ods. 12 písm. j) v znení účinnom do 19. apríla 2019 a vyrobené pred 20. májom 2019, možno dodávať do 19. mája 2020.

 Objednávať kontrolné známky určené na označovanie spotrebiteľského balenia cigariet a spotrebiteľského balenia tabaku určených na predaj podľa § 9 ods. 12 písm. i) a k) v znení účinnom od 20. apríla 2019 možno od 15. júla 2019.

 Objednávať kontrolné známky určené na označovanie spotrebiteľského balenia cigariet a spotrebiteľského balenia tabaku dodaných podľa § 9 ods. 12 písm.) j) v znení účinnom od 20. apríla 2019 možno od 15. júla 2019.“.“.

V súvislosti s vložením nového čl. II sa upraví názov zákona a primerane sa upraví aj označenie nasledujúceho článku.

Odôvodnenie k čl. II, bodom 1 až 6
Ustanovenie §12b ods. 2 návrhu zákona, ktorým sa mení a dopĺňa zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov stanovuje povinnosť, aby každé spotrebiteľské balenie tabakového výrobku malo bezpečnostný prvok, ktorým podľa § 12b ods. 1 je kontrolná známka podľa zákona č. 106/2004 Z. z. o spotrebnej dani z tabakových výrobkov v znení neskorších predpisov. Na spotrebiteľské balenia tabakových výrobkov, ktoré sú predávané v tranzitnom priestore medzinárodných letísk a na palubách lietadiel výlučne fyzickým osobám, ktoré bezprostredne opustia územie únie alebo opustia územie únie s medzipristátím v inom členskom štáte, ak je pri medzipristátí zamedzené opustenie tranzitného priestoru, dodávané na paluby lietadiel určené výlučne na spotrebu cestujúcimi počas letu a výrobkov predávané v daňovom sklade na predaj tabakových výrobkov oslobodených od dane zahraničným zástupcom podľa § 9 ods. 12 písm. i) až k) zákona sa nevzťahuje povinnosť označiť tieto balenia kontrolnou známkou. Aby boli spotrebiteľské balenia tabakových výrobkov označené v súlade s návrhom zákona, ktorým sa mení a dopĺňa zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov je potrebné upraviť príslušné ustanovenia zákona. 

Odôvodnenie k čl. II, bodom 7 a 8 
Legislatívno-technická úprava.

Odôvodnenie k čl. II, bodu 9
Spotrebiteľské balenie cigariet a spotrebiteľské balenia tabaku, ktoré sú predávané v tranzitnom priestore medzinárodných letísk a na palubách lietadiel výlučne fyzickým osobám, ktoré bezprostredne opustia územie únie alebo opustia územie únie s medzipristátím v inom členskom štáte, ak je pri medzipristátí zamedzené opustenie tranzitného priestoru, dodávané na paluby lietadiel určené výlučne na spotrebu cestujúcimi počas letu a výrobkov predávané v daňovom sklade pre zahraničných zástupcov, ktoré sú vyrobené pred 20. májom 2019 a predávané alebo dodávané v súlade so znením zákona účinnom do 19. apríla 2019 je možné predávať a dodávať do 19. mája 2020. 

      
8. V čl. II sa slová „1. februára“ nahrádzajú slovami „20. apríla“ a slová „§ 12a ods. 1 až 14.“ sa nahrádzajú slovami „§ 12a ods. 1 až 4 a 6 až 13“.
   
Znenie ustanovenia o účinnosti je potrebné upraviť tak, aby zákon nadobudol účinnosť 20. apríla 2019 okrem čl. I § 12a ods. 1 až 4 a 6 až 13 a § 12b v piatom bode. Tento termín je dôležitý z pohľadu včasného podania žiadostí subjektov o vydanie kódu identifikátora hospodárskeho subjektu, vydanie kódu identifikátora zariadenia, vydanie kódu stroja a vydanie jedinečného identifikátora, zároveň je nutné tieto žiadosti overiť vydavateľom jedinečného identifikátora (ktorý je ustanovený v prerokovávanom návrhu zákona č. 89/2016 Z. z., v § 12a ods. 1). Následne bude možné kódy prideliť a vydať jedinečné identifikátory pre spotrebiteľské balenia cigariet a spotrebiteľské balenia tabaku tak, aby 20. mája 2019 boli už tieto balenia označené jedinečným identifikátorom. 
Termín 20. apríla je dôležitý aj z pohľadu splnomocňovacieho ustanovenia (§ 12a ods. 15), na základe ktorého Ministerstvo financií SR vydá všeobecne záväzný právny predpis, v ktorom sa ustanoví spôsob vyhotovenia jedinečného identifikátora a výška úhrady za jedinečný identifikátor 
					

p o v e r u j e


      spoločného spravodajcu výborov Národnej rady Slovenskej republiky, aby v súlade s § 80 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky  v znení neskorších predpisov informoval o výsledku rokovania výborov Národnej rady Slovenskej republiky a aby odôvodnil návrh a stanovisko gestorského výboru k návrhu zákona uvedené v spoločnej správe výborov Národnej rady Slovenskej republiky na schôdzi Národnej rady Slovenskej republiky.


									Štefan Z e l n í k  
								           predseda výboru



Jozef  V a l o c k ý 
overovateľ výboru


